b'\n_START_ARTICLE_\nGenoa Cricket and Football Club\n_START_SECTION_\nEls or\xc3\xadgens\n_START_PARAGRAPH_\nEl club va ser fundat per un grup d\'anglesos que vivien a G\xc3\xa8nova i que es van trobar al consolat brit\xc3\xa0nic de la ciutat, el 7 de setembre de 1893, per crear una entitat esportiva amb el nom de Genoa Cricket & Athletic Club. El seu primer president va ser Charles De Grave Sells. Va adoptar el color blanc com a distintiu. Als seus inicis, el Genoa, practic\xc3\xa0 atletisme, criquet i futbol. Aquest fet en fa el primer equip de futbol d\'It\xc3\xa0lia. Els seus primers jugadors van ser membres de les tripulacions dels vaixells brit\xc3\xa0nics ancorats al port de G\xc3\xa8nova, i treballadors anglesos que vivien a la ciutat. Disputaven els seus partits en terrenys de la f\xc3\xa0brica Sampierdarena a la Piazza d\'Armi del Campasso (actualment via Walter Fillak). _NEWLINE_L\'any 1896 arriba a G\xc3\xa8nova el metge James Richardson Spensley per tenir cura dels mariners brit\xc3\xa0nics dels vaixells carboners. Spensley era un gran aficionat al futbol i va tenir un paper important per valorar i prioritzar el futbol a l\'entitat. A l\'assemblea del 10 d\'abril de 1897 es va permetre als italians afiliar-se al club.\n_START_SECTION_\nLa primera gran \xc3\xa8poca\n_START_PARAGRAPH_\nL\'any 1898, el Genoa guanya la primera edici\xc3\xb3 del Campionat Itali\xc3\xa0 de Futbol, establert per la Federaci\xc3\xb3 Italiana de Futbol, que es va decidir en un \xc3\xbanic dia, amb quatre equips competint, tres de Tor\xc3\xad i el Genoa. El 2 de gener de 1899 adopta el seu actual nom: Genoa Cricket and Football Club i el mateix any guanya el seu segon scudetto, any que tamb\xc3\xa9 va canviar la samarreta blanca per una blanc-i-blava. Tamb\xc3\xa9 l\'any 1899 la selecci\xc3\xb3 italiana de futbol va disputar el seu primer partit oficial i en les seves files jugarien cinc jugadors del Genoa. L\'any 1900 t\xc3\xa9 lloc la tercera edici\xc3\xb3 de la Lliga i per tercera vegada consecutiva, el Genoa es proclama vencedor. L\'any 1901 queda segon en el campionat, i ser\xc3\xa0 recordat com l\'any que adopta els seus colors blaugrana actuals, coneguts com a rossoblu. Els campionats de 1902, 1903 i 1904, seran tamb\xc3\xa9 guanyats pel Genoa, sumant aix\xc3\xad sis dels set primers campionats disputats. El 9 de mar\xc3\xa7 de 1902 tindr\xc3\xa0 lloc el primer derbi entre dos equips de la ciutat, el Genoa i l\'Andrea Doria, l\'equip precedent de la Sampdoria, que els rossoblu van guanyar per 3 a 1._NEWLINE_A l\'octubre de 1902 \xc3\xa9s fundat pel Genoa, el primer equip juvenil per nens menors de setze anys, per primera vegada a It\xc3\xa0lia. Aquesta iniciativa donar\xc3\xa0 els seus fruits despr\xc3\xa9s de dos anys i establir\xc3\xa0 un altre r\xc3\xa8cord pel Genoa: la vict\xc3\xb2ria en la primera edici\xc3\xb3 la lliga de reserves. L\'any 1903 el Genoa esdev\xc3\xa9 el primer equip itali\xc3\xa0 que juga un partit a l\'estranger. Ser\xc3\xa0 un matx jugat a Ni\xc3\xa7a contra el Football VeloClub Nizza. Una altra data a recordar \xc3\xa9s la del 18 de mar\xc3\xa7 de 1906, el partit amb la Juventus FC se susp\xc3\xa8n a causa de la primera invasi\xc3\xb3 del camp de la hist\xc3\xb2ria del futbol itali\xc3\xa0. L\'any 1907 el Genoa es trasllada a jugar a un nou camp situat per la zona de San Gottardo, al nord de Ponte Carrega. Entre 1903 i 1909 \xc3\xa9s el segon equip que m\xc3\xa9s guanya la Copa Palla Dapples, una competici\xc3\xb3 a un sol partit, instaurada per l\'exjugador Henri Dapples, on el guanyador reptava un altre equip. ._NEWLINE_El campionat de l\'any 1908 es disputa sense la participaci\xc3\xb3 del Genoa, que decideix no jugar en protesta per la decisi\xc3\xb3 de la Federaci\xc3\xb3 de prohibir els jugadors estrangers en el campionat. Aquell any guanya tots els partits de la Copa Goetzlof, instaurada per l\'exjugador Vieri Arnaldo Goetzlof, i que es jugava a un sol partit, on el guanyador reptava un altre equip. L\'any 1909 el campionat itali\xc3\xa0, que torna a comptar amb jugadors estrangers, es transform\xc3\xa0 en una lliga de 9 equips, amb un partit final pel campionat, sent el Genoa campi\xc3\xb3 d\'aquest nou format la temporada 1914-15, guanyant aix\xc3\xad el seu set\xc3\xa8 t\xc3\xadtol de Lliga. D\'aquests anys podem destacar la participaci\xc3\xb3 de Renzo De Vecchi, Emilio Santamaria, Ottavio Barbieri, Luigi Ferraris i de l\'angl\xc3\xa8s William Garbutt, primer entrenador professional a It\xc3\xa0lia, que va entrenar al Genoa entre 1912 i 1927._NEWLINE_Durant la primera d\xc3\xa8cada del Segle XX, l\'estadi de San Gottardo va comen\xc3\xa7ar a presentar problemes, a causa de l\'augment de p\xc3\xbablic i l\'excessiva dist\xc3\xa0ncia del centre de la ciutat. \xc3\x89s per aix\xc3\xb2 que es va comen\xc3\xa7ar a treballar en la idea d\'un nou estadi, fent-se realitat l\'any 1910, tot i que la inauguraci\xc3\xb3 del nou estadi anomenat Marassi va ser el 22 de gener de 1911. La seva capacitat inicial era per 20.000 espectadors._NEWLINE_La Primera Guerra Mundial va suposar un desastre pel Genoa. Durant gaireb\xc3\xa9 quatre anys (des de la primavera de 1915 fins a l\'hivern 1918-1919), l\'activitat futbol\xc3\xadstica va estar paralitzada, llevat d\'espor\xc3\xa0dics tornejos regionals. El campionat de 1914 es va haver d\'aturar en la ronda final, quan el Genoa encap\xc3\xa7alava la classificaci\xc3\xb3. Per\xc3\xb2 el m\xc3\xa9s greu va ser els jugadors que van perdre la vida lluitant en combat: Luigi Ferraris, Adolfo Gnecco, Carlo Marassi, Alberto Sussone, Claudio Casanova i del doctor James Spensley, que tamb\xc3\xa9 va fer de jugador i entrenador. Tamb\xc3\xa9 van morir 25 socis a la guerra.\n_START_SECTION_\nA la recerca dels anys gloriosos\n_START_PARAGRAPH_\nDespr\xc3\xa9s de la guerra, la Federaci\xc3\xb3 Italiana decideix el 23 de setembre de 1919 atorgar al Genoa, el t\xc3\xadtol de campi\xc3\xb3 de lliga de la temporada 1914-1915 que s\'havia interromput pel conflicte b\xc3\xa8l\xc2\xb7lic. Aix\xc3\xad doncs, el Genoa guanya l\'scudetto per setena vegada. A pesar de la postguerra, l\'equip s\'ha de refer i es contracten nous jugadors. En les dues primeres lligues, el Genoa arribaria fins a la ronda final, per\xc3\xb2 sense poder aconseguir el t\xc3\xadtol._NEWLINE_L\'estiu de 1920 Guido Sanguinetti esdev\xc3\xa9 president i es fitxen nous jugadors com el porter Giovanni De Pr\xc3\xa0, Moruzzi Morchio o Luigi Burlando. Per\xc3\xb2 el millor fitxatge seria el d\'Edoardo Catto, que arribaria a ser el m\xc3\xa0xim golejador de tots els temps en la hist\xc3\xb2ria del Genoa. Malgrat tenir un bon equip, durant quatre campionats consecutius la mala sort, i decisions de la Federaci\xc3\xb3 Italiana de Futbol va impedir guanyar t\xc3\xadtols. La temporada 1921-22, per exemple, la Federaci\xc3\xb3 es va escindir i el Genoa, juntament amb altres equips van crear el Campionat de la Confederaci\xc3\xb3 Italiana de Futbol. En aquell campionat, el Genoa va quedar segon. La temporada seg\xc3\xbcent i ja novament amb una sola federaci\xc3\xb3 i una sola lliga, l\'equip rossoblu, refor\xc3\xa7at amb jugadors com Delfo Bellini, Ettore Neri i Aristodemo Santamaria, esdev\xc3\xa9 campi\xc3\xb3, guanyant el vuit\xc3\xa8 t\xc3\xadtol de la hist\xc3\xb2ria. \xc3\x89s recordat per haver-ho fet sense perdre un sol partit (record igualat pel Milan AC la temporada 1992-1993).  L\'estiu de 1922 el Genoa va ser un model d\'exportaci\xc3\xb3 per al futbol internacional en ser el primer equip itali\xc3\xa0 que va organitzar una gira per Am\xc3\xa8rica del Sud. La temporada 1923/24 va ser igual de reeixida que l\'anterior i el Genoa guanyava el seu nov\xc3\xa8 t\xc3\xadtol de lliga, i \xc3\xbaltim fins aleshores._NEWLINE_El Genoa podria haver guanyat el seu des\xc3\xa8 t\xc3\xadtol l\'any 1925, per\xc3\xb2 el r\xc3\xa8gim feixista de Mussolini li va prendre el campionat. La final la va jugar contra el Bologna i despr\xc3\xa9s de dos partits, guanyats per cada equip, es va jugar un tercer partit de desempat a Mil\xc3\xa0, per\xc3\xb2 va haver-hi una invasi\xc3\xb3 de camp per part de seguidors bolonyesos, alguns d\'ells amb rev\xc3\xb2lvers, i aix\xc3\xb2 va descentrar els jugadors del Genoa que tot i anant guanyant van acabar empatant. L\'\xc3\xa0rbitre va considerar nul els minuts posteriors a la invasi\xc3\xb3 i va declarar que el G\xc3\xa8noa era el vencedor del partit. Les fortes pressions del r\xc3\xa8gim feixista a trav\xc3\xa9s de l\'alcalde de Bolonya, van fer desistir la Federaci\xc3\xb3 Italiana de Futbol de proclamar el Genoa campi\xc3\xb3 i va decidir que es jugu\xc3\xa9s un altre partit de desempat a Tor\xc3\xad, on novament es va concloure amb un empat i hi va haver enfrontaments entre ambdues aficions. Aquest fet va implicar una suspensi\xc3\xb3 fins al setembre. El Genoa va ser avisat d\'un nou partit a Mil\xc3\xa0, amb molt pocs dies d\'antelaci\xc3\xb3 i sense poder fer cap entrenament, en canvi, el Bologna, en una estrat\xc3\xa8gia de l\'alcalde, ja sabia des de feia setmanes la data del partit, i no havia deixat mai la preparaci\xc3\xb3 de la final. El partit el va guanyar el Bologna tamb\xc3\xa9 amb decisions poc imparcials de l\'\xc3\xa0rbitre. Amb totes aquestes irregularitats li van arrabassar posteriorment al Genoa l\'oportunitat de cosir-se a la samarreta, el distintiu de l\'Stella d\'Oro, una estrella daurada de cinc puntes, reconeixement que fa la Federaci\xc3\xb3 des de l\'any 1958 a l\'equip que guanya 10 lligues._NEWLINE_Des de llavors el club es converteix en una ombra d\'aquells vencedors, coincidint tamb\xc3\xa9 amb un canvi generacional i a partir de 1926 de la total professionalitzaci\xc3\xb3 del futbol itali\xc3\xa0. Paral\xc2\xb7lelament a aquells anys, el r\xc3\xa8gim feixista obliga al Genoa a imposar els seus s\xc3\xadmbols i a italianitzar el nom en Genova 1893 Circolo del Calcio. A m\xc3\xa9s, l\'any 1927 l\'entrenador William Garbutt (pressionat pels feixistes per ser brit\xc3\xa0nic), dimiteix d\'entrenador i es fa c\xc3\xa0rrec de l\'equip De Vecchi. Tamb\xc3\xa9 dirigents feixistes entren a formar part de la directiva, per ordre del r\xc3\xa8gim de Mussolini._NEWLINE_En els campionats de 1925-26 i 1926-27 el Genoa va quedar tercer i quart respectivament. A partir de l\'any 1929 la Federaci\xc3\xb3 Italiana de Futbol instaura la S\xc3\xa8rie A, tal com la coneixem avui en dia. Si tenim en compte, que l\'any 1898 t\xc3\xa9 lloc el primer campionat itali\xc3\xa0 i fins a 1929, es disputa en diferents formats, i en refer\xc3\xa8ncia a la Classificaci\xc3\xb3 perp\xc3\xa8tua del campionat itali\xc3\xa0 de futbol de 1898 a 1929, classificaci\xc3\xb3 dels resultats obtinguts per tots els equips que han participat almenys en una edici\xc3\xb3, trobarem el Genoa com a primer equip classificat. Durant els anys 1929 i 1930 el Genoa viu la seva primera experi\xc3\xa8ncia en competici\xc3\xb3 europea, al jugar la Copa Mitropa, tot i que no passa de les primeres rondes. D\'aquells anys es pot destacar el porter Manlio Bacigalupo i jugadors com Levratto Felice i Guillermo St\xc3\xa1bile, que va ser fixat despr\xc3\xa9s de jugar amb Uruguai la Copa del M\xc3\xb3n de Futbol de 1930 de l\'Uruguai, on la seva selecci\xc3\xb3 acab\xc3\xa0 guanyant i ell fou el m\xc3\xa0xim golejador del torneig._NEWLINE_La temporada 1935-36 es fitxen jugadors argentins: Mario Evaristo, Rodolfo Orlandini, i el porter Angelito Capuano i l\'uruguai\xc3\xa0 Manuel Figliola, amb la intenci\xc3\xb3 de formar un gran equip, que acabaria vuit\xc3\xa8 a la lliga. D\'aquell any destaca el primer derbi jugat a la S\xc3\xa8rie A, entre el Genoa i la Sampierdarenese, equip precedent de la Sampdoria, amb vict\xc3\xb2ria blaugrana per 3 a 1. Per la temporada 1936-37, el president Costa \xc3\xa9s substitu\xc3\xaft per motius de salut per Juan Claudio Culiolo, un important i ric home de negocis i novament es refor\xc3\xa7a l\'equip: destaca entre d\'altres la tornada de Marchionneschi. Hermann Felsner va ser el nou entrenador. Els fruits s\xc3\xb3n que el Genoa guanya la Copa Italiana, primera i \xc3\xbanica en el seu palmar\xc3\xa8s. Va derrotar l\'AS Roma per 1 a 0, la final disputada a Flor\xc3\xa8ncia el 6 de juny de 1937. Amb la vict\xc3\xb2ria a la Copa d\'It\xc3\xa0lia, el club adquireix el dret a participar en la Copa Mitropa. Novament torna a Europa. Per\xc3\xb2 despr\xc3\xa9s de superar la primera ronda, en el partit contra l\'Admira de Viena, es va produir una baralla entre els jugadors i el partit va ser susp\xc3\xa8s. Els dos equips van ser desqualificats i per tant el partit de tornada ja no es va jugar. Als seg\xc3\xbcents campionats de lliga, el Genoa sempre queda als primers llocs. L\'any 1938 torna a jugar la Copa Mitropa i arriba fins a semifinals, on va ser eliminat per l\'Slavia de Praga._NEWLINE_La temporada 1939-1940 s\'obre amb la intenci\xc3\xb3 de la directiva per continuar la pol\xc3\xadtica d\'enfortir l\'equip. William Garbutt que havia tornat l\'any 1937, fa jugar l\'equip amb el fam\xc3\xb3s sistema WM, conegut pel disseny dels jugador al camp. Per\xc3\xb2 els resultats no van acompanyar l\'equip i durant els seg\xc3\xbcents anys no va passar del quart lloc en la lliga. A la Copa italiana, l\'equip rossobl\xc3\xb9 va arribar a la final de 1940, per\xc3\xb2 la va perdre davant l\'AC Fiorentina. Una setmana abans de la final, el dictador Mussolini havia declarat la guerra a Fran\xc3\xa7a i Anglaterra. It\xc3\xa0lia entrava oficialment en la Segona Guerra Mundial. Garbutt va ser convidat a marxar del pa\xc3\xads. Alguns jugadors participen en la guerra, per\xc3\xb2 no hi haur\xc3\xa0 cap baixa. Per\xc3\xb2 el conflicte b\xc3\xa8l\xc2\xb7lic acabar\xc3\xa0 incidint en la competici\xc3\xb3, i a partir de 1941, la S\xc3\xa8rie A s\'atura fins al 1946. Durant aquells anys, el Genoa nom\xc3\xa9s jugar\xc3\xa0 tornejos regionals i amistosos sense cap transcend\xc3\xa8ncia important. Va ser campi\xc3\xb3, per exemple, de la Coppa Citt\xc3\xa0 di Genova, on tamb\xc3\xa9 van participar equips militars.\n_START_SECTION_\nTravessia pel desert i prestigi europeu\n_START_PARAGRAPH_\nDespr\xc3\xa9s de la Segona Guerra Mundial, el Genoa recupera el seu nom original: Genoa Cricket and Football Club. La lliga italiana queda dividida per la temporada 1945-46 en dos grups, l\'Alta Italia, on jugaria el Genoa i el Centre-Sud. L\'equip rossobl\xc3\xba quedaria dotz\xc3\xa8. L\'any seg\xc3\xbcent es torna a unificar la S\xc3\xa8rie A amb vint equips i passaria a la hist\xc3\xb2ria per jugar-se el 3 de novembre de 1946, el primer derbi entre els dos grans equips de la ciutat: el Genoa i la Sampdoria (un nou equip sorgit de la fusi\xc3\xb3 de l\'Andrea Doria i la Sampierdarenese). Aquell partit, amb el president de la Rep\xc3\xbablica Italiana Enrico De Nicola a la grada, va ser guanyat per la Sampdoria per 3 a 0. El partit de la segona volta, jugat el 3 de mar\xc3\xa7 de 1947, tamb\xc3\xa9 va ser per la Sampdoria, 2 a 3. Aquests dos partits encetarien el derbi conegut com a Derbi de la Llanterna._NEWLINE_Entre els anys 1946 i 1950 el Genoa sempre acaba la lliga en una posici\xc3\xb3 mitjana de la taula. El set\xc3\xa8 lloc va ser el m\xc3\xa0xim aconseguit tant en aquells anys, com als seg\xc3\xbcents 40 anys (la temporada 1990-91 va quedar quart). D\'aquells anys destaquen els jugadors Juan Carlos Verdeal i Fosco Becattini. Aquest darrere va jugar un total de 425 partits i va ser el jugador amb m\xc3\xa9s partits jugats (superat nom\xc3\xa9s l\'any 2002 per Gennaro Ruotolo). Tamb\xc3\xa9 aquells anys s\xc3\xb3n anys convulsos en la junta directiva i sovint hi ha canvi de president._NEWLINE_La temporada 1950-51 torna el desastre, al quedar \xc3\xbaltim i tornar a baixar per segona vegada a la S\xc3\xa8rie B. Aquell descens \xc3\xa9s conegut per l\'\xc2\xabstaffilata di Sabbatella\xc2\xbb, pel gran gol de Mario Sabbatella, jugador argent\xc3\xad de la Sampdoria, que va condemnar els rossobl\xc3\xba a la B. L\'experi\xc3\xa8ncia del descens, durar\xc3\xa0 dos anys. La d\xc3\xa8cada dels cinquanta es caracteritza per ser anys convulsos en la junta directiva i sovint hi ha canvi de president i tampoc n\'hi ha cap jugador que pugui destacar per sobre de la resta, a excepci\xc3\xb3 del davanter Attilio Frizzi, que entre 1951 i 1957 va arribar a marcar 61 gols. \xc3\x89s actualment el sis\xc3\xa8 m\xc3\xa0xim golejador de la hist\xc3\xb2ria del Genoa. Frizzi va ser capocanonieri de la S\xc3\xa8rie B, la temporada 1951-52. Tamb\xc3\xa9 destaca el fitxatge de l\'internacional uruguai\xc3\xa0 Julio Abbadie. La temporada 1958-1959 el Genoa queda tercer en la Copa It\xc3\xa0lia, la millor classificaci\xc3\xb3 des de 1940 i encara no superada. La temporada 1959-60 el Genoa torna a baixar a la S\xc3\xa8rie B i a m\xc3\xa9s a m\xc3\xa9s, la comissi\xc3\xb3 disciplin\xc3\xa0ria de la Federaci\xc3\xb3, acusa el club rossobl\xc3\xb9 de frau esportiu (intent de suborn a l\'Atalanta) i el Genoa ser\xc3\xa0 condemnat amb deu punts menys de penalitzaci\xc3\xb3 que haur\xc3\xa0 de complir en la S\xc3\xa8rie B. All\xc3\xa0 estar\xc3\xa0 durant dos anys, fins que la temporada 1961-62 queda primer i torna a la m\xc3\xa0xima competici\xc3\xb3. Aquella mateixa temporada guanya el primer t\xc3\xadtol europeu, la Copa dels Alps, en derrotar al Grenoble per 1 a 0, en la final disputada el 29 de juny de 1962. La Copa dels Alps, primer t\xc3\xadtol europeu del Genoa, va ser una competici\xc3\xb3 internacional de prestigi, jugada entre 1960 i 1987, primer per equips italians i su\xc3\xafssos i posteriorment tamb\xc3\xa9 hi participarien equips alemanys i francesos. La temporada seg\xc3\xbcent tornaria a guanyar un altre t\xc3\xadtol internacional, la Copa de l\'Amistat franco-italiana, en derrotar l\'AC Milan a la final per 2 a 1._NEWLINE_De la temporada 1963-64, destaca la segona Copa dels Alps guanyada pel Genoa, que l\'1 de juliol de 1964 va v\xc3\xa8ncer el Catania a la final per 2 a 0. D\'aquell any, el porter Mario Da Pozzo va ser 791 minuts imbatut, el que en fa el tercer porter amb m\xc3\xa9s minuts imbatut de la hist\xc3\xb2ria de la lliga italiana. Un altre jugador remarcable \xc3\xa9s Gigi Meroni, per les manifestacions de protesta entre els aficionats que va provocar quan se\'n va anar. Lart\xc3\xadfex d\'aquests triomfs va ser l\'entrenador argent\xc3\xad Benjam\xc3\xadn Santos, que va morir l\'estiu de 1964 en un accident de tr\xc3\xa0nsit, deixant el Genoa orfe de t\xc3\xa8cnic. La temporada va finalitzar amb el lloc vuit\xc3\xa8 a la classificaci\xc3\xb3.\n_START_SECTION_\nDel purgatori a l\'infern\n_START_PARAGRAPH_\nA partir de 1965, les esperances del Genoa de tornar a ser un equip gran s\'esvaeixen cada vegada m\xc3\xa9s per donar pas a una realitat molt dura i inimaginable fins aleshores. La temporada 1964-65 l\'equip rossobl\xc3\xb9 fa un any desastr\xc3\xb3s i acaba baixant a la S\xc3\xa8rie B, per tercera vegada a la hist\xc3\xb2ria. Al setembre de 1966 t\xc3\xa9 lloc a It\xc3\xa0lia, una transformaci\xc3\xb3 que portar\xc3\xa0 les associacions esportives a convertir-se en societats an\xc3\xb2nimes. Per aquesta ra\xc3\xb3, la directiva decideix canviar tamb\xc3\xa9 el nom del club per \xc2\xabGenoa Spa 1893\xc2\xbb, una designaci\xc3\xb3 que recordava el nom durant la dictadura feixista. El 5 maig 1967 desapareix el glori\xc3\xb3s nom de \xc2\xabGenoa Cricket and Football Club\xc2\xbb, que no seria restaurada fins al 1997. D\'aquells trists anys, els presidents Ugo Maria Failla i Renzo Fossati es van caracteritzar per vendre les joves promeses i no fer un equip competitiu que pugui tornar a la S\xc3\xa8rie A. Com a fet esportiu destaca la pres\xc3\xa8ncia a la temporada 1968-69 del jugador internacional Antonio Valentin Angelillo. En aquells anys podem el gran capit\xc3\xa0 Maurizio Turone va jugar de 1968 a 1972._NEWLINE_Cinc anys despr\xc3\xa9s de baixar a la B, el Genoa, en comptes de superar-se, sembla disposat a tocar fons, i la temporada 1969-70 arriba el gran desastre, en comptes de recuperar-se, el joc rossobl\xc3\xb9 \xc3\xa9s tan mediocre i dolent que es baixa a la S\xc3\xa8rie C per primera vegada en la hist\xc3\xb2ria. El Genoa dels anys 1960 \xc3\xa9s tan sols un record fantasmal d\'aquell glori\xc3\xb3s Genoa dels primers anys dels Segle XX.  El club es troba en un caos absolut: el gener de 1970 dimiteix Fossati sota la pressi\xc3\xb3 d\'un grup de pol\xc3\xadtics locals. Les finances del club es troben en nombres vermells i els anys seg\xc3\xbcents els presidents es succeeixen un darrere l\'altre, per\xc3\xb2 ning\xc3\xba \xc3\xa9s capa\xc3\xa7 de redre\xc3\xa7ar la situaci\xc3\xb3 del club. Per\xc3\xb2 malgrat tot, el griu, igual que l\'au f\xc3\xa8nix va ser capa\xc3\xa7 de ressorgir de les seves cendres.\n_START_SECTION_\nPujant, baixant, pujant\n_START_PARAGRAPH_\nLa temporada 1970-71 es va fer c\xc3\xa0rrec de l\'equip l\'entrenador Arturo Silvestri i gr\xc3\xa0cies a ell, l\'equip rossobl\xc3\xb9 va tornar a la S\xc3\xa8rie A en tres temporades, la 1972-73. Aquella temporada de l\'ascens, dos jugadors del Genoa Sidio Corradi i Antonio Bordon van quedar primer i segon com a m\xc3\xa0xims golejadors de la S\xc3\xa8rie B.  A principi de la d\xc3\xa8cada dels anys setanta el Genoa torna a jugar la Copa d\'It\xc3\xa0lia, despr\xc3\xa9s anys d\'abs\xc3\xa8ncia, tot i que els resultats s\xc3\xb3n dolents i discrets. A causa dels problemes econ\xc3\xb2mics, el 1971 es decideix que els aficionats puguin comprar participacions del club. El juny de 1972 es va arribar a 14.000 t\xc3\xadtols venuts, tot un r\xc3\xa8cord. Per\xc3\xb2 malgrat la participaci\xc3\xb3 popular els problemes financers impedeixen la construcci\xc3\xb3 d\'un equip competitiu i la temporada 1973-1974 acaba amb un retorn a la S\xc3\xa8rie B._NEWLINE_L\'any 1974 Renzo Fossati torna a aconseguir les regnes del club i quedar\xc3\xa0 president fins a l\'any 1985. Aquell mateix any, entrenaria el Genoa, amb la intenci\xc3\xb3 de pujar a la S\xc3\xa8rie A, sense gaire fortuna, Guido Vincenzi, un jugador emblema de la Sampdoria. Aix\xc3\xad doncs, la temporada 1974-75 el Genoa jugar\xc3\xa0 a la S\xc3\xa8rie B, jugant en aquesta categoria, de manera alterna, fins a la temporada 1988-89, durant deu temporades, ja que durant les d\xc3\xa8cades dels anys 70 i 80, els rossobl\xc3\xba es caracteritzen per una s\xc3\xa8rie de descensos i ascensos entre la S\xc3\xa8rie B i l\'A._NEWLINE_A la d\xc3\xa8cada dels anys setanta hi ha al gran davanter Roberto Pruzzo que durant sis anys amb els rossobl\xc3\xba, va acumular 143 partits i 57 gols, sent el m\xc3\xa0xim golejador de la S\xc3\xa8rie B la temporada 1975-1976. Pruzzo va ser un dels davanters m\xc3\xa9s prol\xc3\xadfic de tots els temps juntament amb Diego Milito i Tom\xc3\xa1s Skuhrav\xc3\xbd. Va ser anomenat \xc2\xabO Rei de Croxefieschi\xc2\xbb, en comparaci\xc3\xb3 amb \xc2\xabO rei Pel\xc3\xa9\xc2\xbb i fins i tot, gr\xc3\xa0cies a ell, la temporada 1976-77, al derbi contra la Sampdoria, els seus gols, van ser decisius per enviar els blucerchiati a la S\xc3\xa8rie B, venjant d\'aquesta manera la staffilata di Sabbatella, que l\'any 1951 havia condemnat el Genoa a la S\xc3\xa8rie B. Un altre m\xc3\xa0xim capocanonieri genoani de la S\xc3\xa8rie B va ser Giuseppe "Oscar" Damiani, la temporada 1978-79, amb 17 gols. El partit jugat a Marassi, el 6 de febrer de 1977, entre el Genoa i el Torino (1 a 1) seria recordat per ser la primera vegada que un partit del campionat de futbol itali\xc3\xa0 es transmetia per televisi\xc3\xb3 en color._NEWLINE_Durant la temporada 1980-81 el president Fossati decideix canviar l\'escut del club, i utilitza dins un cercle blanc el cap d\'un griu amb cos blaugrana, que els seguidors rossobl\xc3\xba anomenaran despectivament gallinacio (pollastre). La temporada seg\xc3\xbcent, el Genoa CFC ser\xc3\xa0 el primer equip itali\xc3\xa0 que porta la samarreta el nom d\'un patrocinador: la marca de rellotges Seiko._NEWLINE_L\'any 1980 el Genoa torna a la S\xc3\xa8rie A i baixa a la B, l\'any 1983. All\xc3\xa0 va militar cinc anys, fins que la temporada 1988-89 va guanyar el campionat i va tornar a pujar a la S\xc3\xa8rie A. El maig de 1985 Fossati \xc3\xa9s rellevat de president per Aldo Spinelli, que va ser el m\xc3\xa0xim responsable rossobl\xc3\xb9 fins a 1997. En aquells anys hi ha un constant canvi d\'entrenadors, directius i jugadors. De la d\xc3\xa8cada dels anys vuitanta es recorden jugadors com Massimo Briaschi o Vincenzo Torrente o Gianluca Signorini, \xc2\xabIl Capitano\xc2\xbb el qual va portar durant 206 partits la samarreta del Genoa amb el n\xc3\xbamero sis a l\'esquena, que va ser retirada l\'any 2002, quan havia mort d\'una llarga malaltia.\n_START_SECTION_\nNovament Europa i l\'infern\n_START_PARAGRAPH_\nDurant la d\xc3\xa8cada dels anys noranta, el Genoa es reparteix pr\xc3\xa0cticament a parts iguals, la seva pres\xc3\xa8ncia a la S\xc3\xa8rie A i a la S\xc3\xa8rie B. Fins a la temporada 1993/94 militar\xc3\xa0 en la m\xc3\xa0xima categoria i a partir de la temporada 1994-95 ho far\xc3\xa0 a la categoria de plata. Per\xc3\xb2 si una cosa es recorda dels primers anys \'90 \xc3\xa9s la gran campanya que van fer els rossobl\xc3\xb9 la temporada 1991-92 al seu pas per la Copa de la UEFA. De la m\xc3\xa0 del mister Osvaldo Bagnoli, l\'any abans, el Genoa queda 4t en la classificaci\xc3\xb3. Aquest fet li va permetre classificar-se per la Copa de la UEFA. El m\xc3\xa8rit tamb\xc3\xa9 va ser d\'una davantera formada pel txec Thom\xc3\xa0s Skuhrav\xc3\xbd i l\'uruguai\xc3\xa0 \xe2\x80\x9cPato\xe2\x80\x9d Aguilera. Skuhrav\xc3\xbd acaba de ser el segon m\xc3\xa0xim golejador del Mundial d\'It\xc3\xa0lia 1990, tot i que la seva selecci\xc3\xb3 no va passar de quarts de final. _NEWLINE_La primera temporada de Bagnoli no va comen\xc3\xa7ar gaireb\xc3\xa9, ja que amb l\'eliminaci\xc3\xb3 de la Copa per l\'AS Roma, la Gradinata Nord, guiada per la "Fossa dei Grifoni," explota en una forta protesta. L\'entrenador va sortir en defensa els seus jugadors, dient que la protesta dels aficionats \xc3\xa9s una vergonya i que si el Genoa portava 13 anys sense guanyar el derbi, que s\'havia de jugar en 15 dies, era per algun motiu. Ning\xc3\xba fins aleshores s\'havia atrevit tant amb l\'afici\xc3\xb3. _NEWLINE_Per\xc3\xb2 el 25 de novembre de 1990 el G\xc3\xa8nova guanya de visitant, el derbi contra la Sampdoria per 1-2, i sembla que torna la calma a Marassi. Aquella temporada, la Sampdoria guanyaria per primera vegada en la seva hist\xc3\xb2ria la lliga italiana. El Genoa tamb\xc3\xa9 va fer un bon paper i va quedar 4t en la classificaci\xc3\xb3, sent la millor classificaci\xc3\xb3 des de la temporada 1941-42. _NEWLINE_La seg\xc3\xbcent temporada tamb\xc3\xa9 ser\xc3\xa0 molt recordada, el Genoa tornava a una gran competici\xc3\xb3 europea, des de la participaci\xc3\xb3 en la Copa dels Alps, l\'any 1964. El cam\xc3\xad del Genoa per la Copa de la UEFA, va arribar fins a semifinals. Abans, havia eliminat a l\'Real Oviedo, al Dinamo de Bucarest, a l\'Steaua de Bucarest i al potent Liverpool, guanyant-lo fins i tot en el seu estadi, convertint-se aix\xc3\xad en el primer equip itali\xc3\xa0 a guanyar a Anfield Road en un partit oficial. Pel que fa a la lliga italiana, els rossobl\xc3\xb9 es van quedar a una sola posici\xc3\xb3 de baixar, fent una molt mala campanya._NEWLINE_Els primers anys a la S\xc3\xa8rie B el Genoa sortia sempre com a favorit, per\xc3\xb2 amb el pas de les temporades la situaci\xc3\xb3 a nivell esportiu i, sobretot, a nivell d\'entitat, va anar empitjorant. L\'\xc3\xbanic que podem destacar d\'aquells anys \xc3\xa9s que la temporada 1995-96, el Genoa va guanyar la Copa anglo-italiana, guanyant a la final, disputada al Port Vale FC per 5 a 2, sent el darrer t\xc3\xadtol internacional que guanya el Zena. Tamb\xc3\xa9 podem destacar que la temporada 1999-2000 Cosimo Francioso, va ser el pitxitxi d\'una lliga, on el Genoa va quedar 6\xc3\xa8. Despr\xc3\xa9s de la presid\xc3\xa8ncia d\'Aldo Spinelli, es succe\xc3\xafxen tres tristos presidents, sent el pitjor de tots, Luigi Dalla Costa, que va portar l\'entitat quasi a la desaparici\xc3\xb3. Dalla Costa va arribar al club l\'any 2001 i el Genoa va baixar per segona vegada a la seva hist\xc3\xb2ria a la temuda S\xc3\xa8rie C1, la temporada 2002-03.\n_START_SECTION_\nL\'arribada de Preziosi\n_START_PARAGRAPH_\nL\'any 2003 Enrico Preziosi, amo de l\'empresa de joguines "Giochi Preziosi", va aconseguir la majoria de les accions, convertint-se en el president de l\'entitat. Preziosi va evitar en els tribunals que el Genoa baixes a la S\xc3\xa8rie C1, a causa de l\'afer conegut com a \xe2\x80\x9cCas Catania\xe2\x80\x9d. El club sicili\xc3\xa0 que militava a la S\xc3\xa8rie B, va ser descendit a la S\xc3\xa8rie C1 per irregularitats en l\'acta d\'un partit contra l\'A.C. Siena, per\xc3\xb2 el descens va ser anul\xc2\xb7lat per un tribunal administratiu regional. Per posar fi a la pol\xc3\xa8mica desfermada, la Federaci\xc3\xb3 Italiana va "reclassificar" a la S\xc3\xa8rie B els clubs Cat\xc3\xa0nia, Salernitana, G\xc3\xa8noa i Fiorentina, que va provocar un augment fins a 24 equips._NEWLINE_La temporada 2003-04 va comen\xc3\xa7ar amb retard i vagues, ja que la majoria d\'equips de la S\xc3\xa8rie B, no estaven d\'acord amb la decisi\xc3\xb3 d\'augmentar la competici\xc3\xb3 a 24 equips. El Genoa va fer un mal any i va estar a punt de baixar. Pel que fa a la Copa, el Genoa no va passar de la fase classificat\xc3\xb2ria de grups._NEWLINE_Per\xc3\xb2 si la temporada abans, els despatxos el van ajudar a no baixar a la S\xc3\xa8rie C1, la temporada seg\xc3\xbcent, 2004-05, arran del \xe2\x80\x9cCas Genoa\xe2\x80\x9d, la Federaci\xc3\xb3 Italiana de Futbol va penalitzar el Genoa a baixar a la S\xc3\xa8rie C1, ja que la darrera jornada de lliga, el Genoa i el Venecia van acordar arreglar el resultat del partit favorable als rossobl\xc3\xb9. La vict\xc3\xb2ria va permetre el Genoa quedar primer i poder pujar a la S\xc3\xa8rie A, per\xc3\xb2 la Federaci\xc3\xb3 va castigar el Genoa per corrupci\xc3\xb3 esportiva. Tamb\xc3\xa9 va condemnar al president Enrico Preziosi a una inhabilitaci\xc3\xb3 de 5 anys, tot i que despr\xc3\xa9s el c\xc3\xa0stig va quedar en 4 mesos. Destacar la pres\xc3\xa8ncia de dos anys de Diego Milito, que va fitxar la temporada 2003-04, tot i que va marxar quan el Genoa va baixar a la S\xc3\xa8rie C1. I a la Copa, el Genoa, com l\'anterior temporada, no va passar de la fase classificat\xc3\xb2ria de grups._NEWLINE_La temporada 2005-06 amb un Genoa jugant a la S\xc3\xa8rie C1 \xc3\xa9s un cop molt dur, massa dur per l\'afici\xc3\xb3. Tot i aix\xc3\xad, bona part va creure que el president Preziosi, que sempre s\'havia declarat innocent, era v\xc3\xadctima d\'un complot i es va bolcar amb l\'equip. Seran 15.000 els abonats d\'aquell any. Amb el suport de l\'afici\xc3\xb3, que omple estadis visitants, la temporada 2005-06, els grifoni van aconseguir quedar 2ns en la S\xc3\xa8rie C1, amb el r\xc3\xa8cord de menys derrotes i m\xc3\xa9s partits guanyats. Van jugar-se l\'ascens a la S\xc3\xa8rie B, al play-off contra l\'A.C. Monza Brianza 1912 i van guanyar. A la Copa d\'It\xc3\xa0lia el Genoa va ser eliminat en la primera ronda._NEWLINE_La temporada 2006-07 el Genoa va quedar tercer en la S\xc3\xa8rie B, i va pujar a la S\xc3\xa8rie A. Amb 10 punts d\'avantatge sobre el quart classificat, li va permetre ascendir directament sense passar pels play-off. Gian Piero Gasperini \xc3\xa9s l\'entrenador art\xc3\xadfex de la tornada dels rossobl\xc3\xb9 a la m\xc3\xa0xima competici\xc3\xb3, despr\xc3\xa9s d\'un per\xc3\xadode de 13 temporades. A la Copa, l\'equip rossobl\xc3\xb9 va ser eliminat als 1/8 de final. L\'equip estava format per jugadors com Gaetano De Rosa, Francesco Bega, Ivan Juri\xc4\x87, Omar Milanetto, Luciano Gabriel Figueroa, Domenico Criscito, etc._NEWLINE_La temporada 2007-08 el Genoa s\'estrena novament a la S\xc3\xa8rie A. El primer partit que juga ho fa contra l\'AC Milan. Per raons d\'ordre p\xc3\xbablic es prohibeix l\'entrada a l\'estadi genov\xc3\xa8s als aficionats milanistes, a causa del record dels incidents relacionats amb la tr\xc3\xa0gica mort de Vicenzo Spagnolo, el 29 de gener de 1995, per un seguidor milanista. El Genoa queda des\xc3\xa8 classificat de la S\xc3\xa8rie A, destacant els gols de Marco Borriello. A la Copa, el Genoa queda eliminat en la segona eliminat\xc3\xb2ria._NEWLINE_La temporada 2008-09 Diego Milito torna al Genoa i amb els seus gols 24 gols ajuda als grifoni a quedar 5\xc3\xa8 en la competici\xc3\xb3. Aix\xc3\xb2 permetr\xc3\xa0 a l\'equip genov\xc3\xa8s, tornar a jugar una competici\xc3\xb3 internacional europea, despr\xc3\xa9s de 18 anys, en aquest cas l\'Europa League. Diego Milito a m\xc3\xa9s a m\xc3\xa9s va fer tres gols en el derbi contra la Sampdoria convertint-se en el primer jugador de la hist\xc3\xb2ria dels derbis que aconsegueix aquesta fita. A m\xc3\xa9s, aquell \xc3\xa9s el primer Derbi de la Llanterna que guanyava el Genoa com a local en la S\xc3\xa8rie A, des de la temporada 1964-1965. Thiago Motta i Marco Rossi i el porter Rubinho tamb\xc3\xa9 van ser jugadors destacats aquell any. En la Copa va ser eliminat a 1/8 de final per l\'Inter de Mil\xc3\xa0._NEWLINE_La temporada 2009-10 el Genoa aconsegueix el m\xc3\xa0xim nombre d\'abonats de la hist\xc3\xb2ria, amb 24.289. La plantilla queda debilitada per la marxa d\'importants jugadors com Diego Milito i Thiago Motta i l\'equip \xc3\xa9s eliminat en la primera fase de l\'Europa League, despr\xc3\xa9s de classificar-se, guanyant en el play-off a l\'Odense. Va quedar tercer del seu grup, amb 7 punts, 2 vict\xc3\xb2ries, 1 empat i tres derrotes. Pel que fa a la lliga va quedar en 9a posici\xc3\xb3. En la Copa va ser eliminat a 1/8 de final pel Cat\xc3\xa0nia._NEWLINE_La temporada 2010-11 cal destacar el canvi d\'entrenador. Despr\xc3\xa9s d\'un mal inici, 11 punts en nom\xc3\xa9s 10 partits, Gian Piero Gasperini \xc3\xa9s destitu\xc3\xaft i el seu lloc l\'ocupa Davide Ballardini. El Genoa acabar\xc3\xa0 la temporada, sent 10\xc3\xa8 a la lliga i eliminat a 1/8 de final per l\'Inter de Mil\xc3\xa0 a la Copa. El mes de juny, el president Enrico Preziosi anuncia la destituci\xc3\xb3 de Ballardini i el fitxatge d\'Alberto Malesani com a nou entrenador per la temporada seg\xc3\xbcent._NEWLINE_La temporada 2011-12 el Genoa comen\xc3\xa7a amb bon peu i fins i tot s\'arriba a situar l\xc3\xadder en les primeres jornades, per\xc3\xb2 Malesani va ser destitu\xc3\xaft en el mes de desembre, despr\xc3\xa9s d\'uns mals resultats i va ser substitu\xc3\xaft per Pasquale Marino. El mes de gener, l\'equip es va refor\xc3\xa7ar fitxant a Alberto Gilardino, Davide Biondini i Giuseppe Sculli. Aquell mateix mes, va ser eliminat de la Copa a 1/8 de final per l\'Inter de Mil\xc3\xa0. El 2 d\'abril, i despr\xc3\xa9s de 9 partits sense guanyar, el president del Genoa, va destituir a Pasquale Marino i per tornar a fitxar com a entrenador a Albero Malesani. Per\xc3\xb2 vint dies despr\xc3\xa9s, Malesani \xc3\xa9s novament despatxat, despr\xc3\xa9s de jugar tres partits, amb el balan\xc3\xa7 de dos empats i una derrota. La seva destituci\xc3\xb3 va venir arran dels incidents que van tenir en el partit contra el Siena, quan el p\xc3\xbablic va aturar el joc, a la represa de la segona part, quan el Genoa perdia per 0 a 3 i va obligar els jugadors treure\'s la samarreta, al considerar que no la defensaven amb orgull. Aquell nit, Preziosi va anunciar que cessava Malesani i fitxava a Luigi De Canio._NEWLINE_La temporada 2012-13, despr\xc3\xa9s del vuit\xc3\xa8 partit de Lliga, una derrota a casa contra l\'AS Roma per 2-4, dos mesos des de l\'inici del campionat, amb 2 vict\xc3\xb2ries, 3 derrotes, i 3 empats, i 9ns a la classificaci\xc3\xb3 (i eliminat el Genoa de la Copa It\xc3\xa0lia en la primera eliminat\xc3\xb2ria, per l\'Hellas Verona per un equip de la B), el balan\xc3\xa7 no convencia al president Preziosi, i s\'anunciava la destituci\xc3\xb3 de De Canio, per fitxar a Luigi Delneri. El primer partit de Delneri, era una derrota contra l\'AC Milan a San Siro per 1 a 0. El Genoa va fer una temporada molt irregular i es va salvar a la darrera jornada._NEWLINE_La temporada 2013-14, el Genoa va comen\xc3\xa7ar  amb Fabio Liverani d\'entrenador, el qual entrenava l\'equip juvenil del Genoa la temporada anterior. La Lliga va comen\xc3\xa7ar malament, per\xc3\xb2 tot i perdre els dos primers partits, el Genoa va guanyar el derbi davant la Sampdoria per 0-3. Per\xc3\xb2 Liverani va ser acomiadat el 29 de setembre, amb el trist balan\xc3\xa7 d\'una vict\xc3\xb2ria, un empat i cinc derrotes (quatre a la Lliga i una a la Copa d\'It\xc3\xa0lia, que eliminava l\'equip rossobl\xc3\xb9). Gian Piero Gasperini va ser el substitut de Liverani. El sis primers partits amb Gasperini, el Genoa va aconseguir un empat i quatre vict\xc3\xb2ries, una d\'elles a casa de la Lazio (0-2) i tan sols una derrota amb la Juventus FC (2-0). Per\xc3\xb2 la il\xc2\xb7lusi\xc3\xb3 es va acabar r\xc3\xa0pid. Es va entrar en una etapa molt irregular. El derbi de la segona volta es va fixar per jugar-se el diumenge 2 de febrer a les 12:30 del migdia. Les dues tifoseries genoveses es van unir i va comen\xc3\xa7ar una campanya contra aquest horari, ja que tamb\xc3\xa9 coincidia amb un mercat popular a G\xc3\xa8nova i estava marcat per afavorir els drets televisius a la Xina. Finalment els aficionats van guanyar el pols contra les autoritats i el partit es va jugar el dilluns a les 20:45h. El 108\xc3\xa8 derbi va ser tota una desil\xc2\xb7lusi\xc3\xb3 pel Genoa, ja que es va perdre 0-1. Va acabar en 14a posici\xc3\xb3, despr\xc3\xa9s de 5 derrotes i 2 empats en les darreres 7 jornades. Finalitzant la temporada es retirava el m\xc3\xadtic capit\xc3\xa0 Marco Rossi.\n_START_SECTION_\nEls darrers anys\n_START_PARAGRAPH_\nLa pre-temporada 2014-15 el Genoa jugava el 15 d\xe2\x80\x99agost de 2014 a Barcelona, convidat per l\xe2\x80\x99Reial Club Deportiu Espanyol de Barcelona en el "XL Torneig Ciutat de Barcelona". El partit va acabar en empat a zero, tot i que l\'Espanyol es va emportar el torneig en la tanda de penals. Aquell partit va comptar amb la pres\xc3\xa8ncia de nombrosos seguidors catalans del Genoa._NEWLINE_La temporada 2014-2015, amb Gasperini d\'entrenador, va ser espectacular.  Cal dir que a la jornada 14, el Genoa se situava tercer a la classificaci\xc3\xb3, una cosa que no succe\xc3\xafa en aquella jornada des de l\'any 1939. Per\xc3\xb2 tots i els bons resultats, en el mes de desembre i contra tot pron\xc3\xb2stic, el Genoa era eliminat en el quarto turno de la Copa It\xc3\xa0lia per l\'Empoli (2-0). A pesar de l\'eliminaci\xc3\xb3 a la Copa, el Genoa va fer una temporada hist\xc3\xb2rica acabant la Serie A en 6\xc3\xa8 lloc, amb 59 punts, 16 partits guanyats, 16 partits empatats i 16 perduts, sent la millor posici\xc3\xb3 aconseguida des de la temporada 2008-09, una posici\xc3\xb3 que permetria l\'acc\xc3\xa9s a la Europa League 2015-2016, per\xc3\xb2 que finalment no va arribar a disputar a causa de no obtenir la llic\xc3\xa8ncia Uefa. Iago Falque, Armando Izzo, Alessandro Matri, Diego Perotti van ser els nous refor\xc3\xa7os de l\'equip rossobl\xc3\xb9, juntament amb els fitxatges del mercat d\'hivern: M\'Baye Niang, Tino Costa, Leonardo Pavoletti i Marco Borriello._NEWLINE_La seg\xc3\xbcent temporada, el Genoa de Gasperini acaba en el lloc onz\xc3\xa8 amb 46 punts en la classificaci\xc3\xb3, aconseguint 13 vict\xc3\xb2ries, 7 empats i 18 derrotes. A la Copa It\xc3\xa0lia va ser eliminat a 1/8 de finals per l\'Alessandria, un equip de la Serie C. A la fi de la temporada, s\'oficialitzava el fitxatge de Gasperini a l\'Atalanta, despr\xc3\xa9s d\'entrenar durant tres anys entrenant el Grifone._NEWLINE_Ivan Juri\xc4\x87 va ser fitxat el juny de 2016 per ser l\'entrenador de la temporada 2016-2017. L\'equip es va refor\xc3\xa7ar amb Miguel Veloso i Giovanni Simeone. Despr\xc3\xa9s d\'una bona primera etapa, en qu\xc3\xa8 es destaca la rotunda vict\xc3\xb2ria per 3-1 contra la Juventus, per\xc3\xb2 en deu partits nom\xc3\xa9s va aconseguir dos punts i el 19 de febrer de 2017, despr\xc3\xa9s de la p\xc3\xa8rdua de 5-0 contra el Pescara va ser reempla\xc3\xa7at per Andrea Mandorlini. Mandorlini va encaixar una serie de mals resultats i novament Juric va tornar a ser l\'entrenador rossobl\xc3\xb9, aconseguint la salvaci\xc3\xb3 en la pen\xc3\xbaltima jornada amb 36 punts, 9 partits guanyats, 9 empatats i 20 perduts. El Genoa va celebrar la temporada, 10 anys militant a la Serie A. A la Copa It\xc3\xa0lia va ser eliminat a 1/8 de finals per la Lazio\n_START_SECTION_\nEstadi\n_START_PARAGRAPH_\nSituat a la Via Giovanni de Pr\xc3\xa0 de G\xc3\xa8nova, va ser inaugurat el 22 de gener de 1911, amb un partit entre el Genoa i l\'Inter de Mil\xc3\xa0. Inicialment tenia una capacitat de 20.000 espectadors. L\'1 de gener de 1933 fou batejat amb el nom definitiu de \xc2\xabLuigi Ferraris\xc2\xbb, en honor al capit\xc3\xa0 hist\xc3\xb2ric del Genoa. En ocasi\xc3\xb3 de la Copa del M\xc3\xb3n de Futbol de 1990 l\'estadi va ser completament reconstru\xc3\xaft. Actualment el seu aforament \xc3\xa9s de 36.536 espectadors. El terreny de joc fa uns 105 metres de llarg i 68 metres d\'ample. L\'estadi tamb\xc3\xa9 es coneix popularment amb el nom de Marassi, pel barri on est\xc3\xa0 situat. L\'afici\xc3\xb3 del Genoa ocupa la zona coneguda com a Gradinata Nord.\n_START_SECTION_\nS\xc3\xadmbols\n_START_PARAGRAPH_\nEl s\xc3\xadmbol del Genoa \xc3\xa9s el Griu, que tamb\xc3\xa9 \xc3\xa9s el s\xc3\xadmbol de la ciutat, un animal mitol\xc3\xb2gic, amb cap i potes davanteres d\'\xc3\xa0liga, amb plomes daurades, i les potes de darrere i cua s\xc3\xb3n lle\xc3\xb3.\n_START_SECTION_\nHimne\n_START_PARAGRAPH_\nL\'himne del Genoa es titula Un cantico per il mio Grifone, data de l\'any 1973 amb lletra de Piero Campodonico i m\xc3\xbasica de Gian Piero Reverberi._NEWLINE_Lletra:_NEWLINE_GENOA-GENOA-GENOA-GENOA-GENOA_NEWLINE_Con i pantaloni rossi e la maglietta blu //_NEWLINE_\xc3\xa8 il simbolo del Genoa la nostra giovent\xc3\xb9. //_NEWLINE_In dieci o centomila non puoi tenerli pi\xc3\xb9 //_NEWLINE_son sempre pi\xc3\xb9 festosi i tifosi rossoblu //_NEWLINE_Aprite le porte oh!-oh! il Grifone va\xc2\xa0!! //_NEWLINE_Nessun avversario oh!-oh! mai lo fermer\xc3\xa0\xc2\xa0!! //_NEWLINE_O donna prepara oh!-oh! per la mia bandiera //_NEWLINE_il nuovo scudetto che il Genoa vincere dovr\xc3\xa0!!! //_NEWLINE_GENOA-GENOA-GENOA-GENOA-GENOA //_NEWLINE_In cento e pi\xc3\xb9 trasferte in auto, moto o treno, //_NEWLINE_ti seguono fedeli non puoi tenerli a freno. //_NEWLINE_Tornati a De Ferrari //_NEWLINE_ti fanno un carosello che anche Garibaldi si unisce al ritornello // _NEWLINE_Aprite le porte oh!-oh! il Grifone va\xc2\xa0!! //_NEWLINE_Nessun avversario oh!-oh! mai lo fermar\xc3\xa0\xc2\xa0!! // _NEWLINE_O donna prepara oh!-oh! per la mia bandiera // _NEWLINE_il nuovo scudetto che il Genoa vincere dovr\xc3\xa0!!! //_NEWLINE_GENOA-GENOA-GENOA-GENOA-GENOA\n_START_SECTION_\nAfici\xc3\xb3\n_START_PARAGRAPH_\nQuan el Genoa juga de local a l\'estadi, la seva afici\xc3\xb3 ocupa la zona assignada com a Gradinata Nord. Aquesta zona va ser ocupada principalment pel grup Fossa dei Grifoni, entre 1973 i 1993, any en qu\xc3\xa8 es va dissoldre. Les penyes del Genoa estan organitzades a trav\xc3\xa9s de l\'Associazione Club Genoani, que agrupa m\xc3\xa9s de 190 Genoa Club de tot el m\xc3\xb3n. A Catalunya trobem la Penya Genoana, formada per italians, i el Grifoni Barcelona, formada per catalans. L\'afici\xc3\xb3 del Genoa es troba per tot el m\xc3\xb3n, a l\'Argentina tamb\xc3\xa9 hi ha una \xc3\xa0mplia representaci\xc3\xb3, amb el Genoa Club Argentina. El 31 de gener de 2014 va morir Pippo Spagnolo, un dels fundadors de la Fossa dei Grifoni i hist\xc3\xb2ric capo de la Gradinata Nord. Tenia 80 anys i tota la vida l\'havia dedicat al Genoa.'